Andian-tany Fahatelo

Ny Andian-tany Fahatelo ny vondron' ny firenena izay tsy niaraka tamin' ny OTAN na tamin' ny Dinan' i Varsovia. Ity voambolana ity dia nanome fomba fanasokajiana malalaka ny firenena eto an-tany ho anaty vondrona telo mifototra amin' ny fisarahana ara-pôlitika. Noho ny tantara be pitsiny momba ny hevitr' io teny io sy ny toe-javatra manodidinaizay mivoatra, dia tsy misy famaritana mazava na ifanarahana ny Andian-tany Fahatelo. Raha ny marina, ny Andian-tany Fahatelo dia vondrona ara-pôlitika fa tsy ara-toekarena. Na izany aza dia mamondrona ny firenena iharan' ny fahantrana vokatry ny fanjanahantany sy ny fahatarana ara-teknôlôjia ny Andian-tany Fahatelo.

I Etazonia, i Kanada, i Taioana,  i Japana, i Kôrea Atsimo, ny Kitsoloha Atsimo, ny firenena ao Eorôpa Andrefana ary firenena mpiara-dia hafa no ao amin' ny "Andian-tany Voalohany", fa ny Firaisana Sôvietika, i Sina, i Kiobà, i Kôrea Avaratra, i Vietnamy, ary ny firenena mpiara-dia aminy no ao amin' ny "Andian-tany Faharoa". Ny teny hoe "Andian-tany Fahatelo" dia nipoitra nandritra ny Ady Mangatsiaka.

Koa satria mahantra ara-toekarena sy tsy mannana indostria mandroso ny ankamaroan' ny firenena ao amin' ny Andian-tany Fahatelo, dia nanjary fomba filaza ny firenena an-dalam-pandrosoana ny hoe "firenena ao amin' ny Andian-tany Fahatelo". Ao amin' ny lahateny pôlitika, ny teny hoe "Andian-tany Fahatelo" dia matetika mifandray amin' ny tsy fandrosoana. Nantsoina hoe "Andian-tany Fahatelo" i Sina nandritra ny am-polony taona maro tamin' ny taonjato faha-20 talohan' ny fivoarany matanjaka tamin' ny taonjato faha-21. Ny firenena sasany ao amin' ny Vondron-tany Atsinanana, toa an' i Kiobà, dia noheverina ho Andian-tany Fahatelo. Ny Andian-tany Fahatelo dia matetika heverina fa ahitana firenena maro voazanaka taloha aty Afrika, any Amerika Latina, any Ôseania ary any Azia. Indraindray koa dia raisina ho mitovy amin' ny firenena ao amin' ny Hetsika tsy momba ny atsy na ny aroa. Ao amin' ny teôrian' ny fiankinan-doha nataon' ny mpandinika toa an' i Raúl Prebisch, i Walter Rodney, i Theotônio dos Santos, sy ny hafa, ny Andian-tany Fahatelo koa dia nifandray amin' ny fizaràna ara-drafi-toekarena maneran-tany ho firenena "an-tsisiny" anjakazakan' ny firenena mamorona ny "taolana" ara-toekarena.

Tamin' ny Ady Mangatsiaka, ny firenena demôkratika eorôpeana sasany (Aotrisy, Finlandy, Irlandy, Soeda, ary Soisa) dia tsy niandany, amin' ny hevitr' io teny io hoe tsy niditra ao amin' ny OTAN na dia nanan-karena aza, tsy niditra ao amin' ny Hetsika tsy momba ny atsy na ny aroa, ary mahalana raha nihevi-tena ho anisan' ny Andian-tany Fahatelo. Hatramin' ny fandravana ny Firaisana Sôvietika sy ny fiafaran' ny Ady Mangatsiaka dia nihena ny fampiasana ny teny hoe "Andian-tany Fahatelo" izay nosoloina ny teny toy ny hoe "firenena an-dalam-pandrosoana", "firenena tsy mandroso indrindra" na "vondron-tany atsimo".

 Jereo koa 

 Jeôpôlitika
 Firenena an-dalam-pandrosoana
 Hetsika tsy momba ny atsy na ny aroa
 Fanjanahantany amin' ny endriny vaovao